Recepcionades les obres d'accessos a urbanitzacions de Llíria
30 de abril de 2025

L'Ajuntament de Llíria ha dut a terme diverses actuacions de millora a les urbanitzacions del municipi. Segons ha explicat el regidor de Mobilitat Sostenible, Paco García, les zones d'intervenció “s'han centrat en l'entorn de Sant Vicent, Montecollado (zona nord-oest) i Cabeço de l’Àguila. En les mateixes s'han repavimentat diversos vials, s'han instal·lat nous senyals de trànsit i guals, reorganitzat accessos, i s'ha procedit a la pintura viària de la senyalització horitzontal.

Estos treballs s'han realitzat en coordinació de les regidories de Política Territorial i Urbanitzacions dins del pla de millores i dotació de servicis que l'Ajuntament de Llíria està executant en diferents zones de població del terme municipal.

En esta ocasió, s'han pavimentat per primera vegada els accessos als nuclis de Cabeço de l’Àguila, Corral de la Marquesa i Formidables, així com s'ha procedit a una repavimentació dels accessos al Camí Vell de Chelva que conduïx a les urbanitzacions de Montecollado, Sant Miquel, Montaragó, Montcati-Bonaire i Carabassí en la zona nord-oest.

D'altra banda, s'ha actuat per a repavimentar i eixamplar el vial del carrer Marina a la urbanització de Jardí de Lauro, que connecta des del Camí de Safareig a este nucli poblacional, en el qual està previst que en breu es duguen a terme les obres d'urbanització que culminaran els treballs d'enllumenat públic i pavimentació de tots els vials, per a deixar complet el procés de dotació de servicis urbanístics.

Per a finalitzar els treballs, s'ha millorat el ferm d'accés al Centre Cívic El Prat, el qual servix d'entrada a les instal·lacions municipals on s'alberguen els magatzems de les brigades municipals i l'Escola Taller, una entrada que feia dècades no rebia cap millora.

L'alcalde de Llíria, Joanma Miguel, que ha assistit a l'acte de recepció de les obres amb altres edils de l'equip Govern i el personal tècnic municipal, ha assenyalat “la importància d'avançar en este tipus d'actuacions, que milloren la qualitat de vida dels veïns i veïnes que viuen a les urbanitzacions, i les quals estan previstes continuen realitzant-se amb nous projectes que s'estan redactant des de l'àrea de Política Territorial, Urbanitzacions i Mobilitat”.